Dôvodová správa
A. Všeobecná časť
I
Z dôvodu globálnej ekonomickej krízy, ktorá zasiahla finančné trhy, Európske spoločenstvo (ďalej len „ES“) pristúpilo k opatreniam s cieľom uľahčiť uvoľnenie finančných prostriedkov z fondov ES pri realizácii projektov v rámci operačných programov spolufinancovaných z prostriedkov ES. Preto Rada Európskej Únie prijala Nariadenie Rady (ES) č. 284/2009 zo 7. apríla 2009, ktorým sa mení a dopĺňa nariadenie (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, pokiaľ ide o určité ustanovenia týkajúce sa finančného riadenia. Úpravy obsiahnuté v uvedenom nariadení okrem iného umožnili členským štátom, aby do výkazu výdavkov, ktoré predkladajú Európskej komisii (ďalej len „EK“) zahrnuli aj výdavky pre veľké projekty, ktoré ešte neboli EK schválené (čl. 78 ods. 4 nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde v platnom  znení, ďalej len „nariadenie č. 1083/2006“). Táto zmena vytvára možnosť pre urýchlenie realizácie veľkých projektov, ktoré neboli schválené EK.

Súčasná úprava obsiahnutá v zákone č. 528/2008 Z. z. o pomoci a podpore poskytovanej z fondov Európskeho spoločenstva (ďalej len „zákon č. 528/2008 Z. z.) neumožňuje, aby pomoc z fondov ES na realizáciu veľkých projektov bola poskytnutá žiadateľovi ešte pred potvrdením pomoci z EK. Podmienkou poskytnutia pomoci je zmluva, ktorá pri dodržaní súčasnej právnej úpravy môže byť podpísaná až po potvrdení pomoci zo strany EK. Pre MDPT SR je potrebné, aby sa zákon č. 528/2008 Z. z. zosúladil s nariadením č. 1083/2006 v platnom znení a umožnil tak čerpanie finančných prostriedkov z fondov ES na realizáciu veľkých projektov už pred ich schválením EK. 

Návrh zákona reaguje na túto potrebu umožnením uzatvorenia zmluvy so žiadateľom pred rozhodnutím EK o potvrdení alebo nepotvrdení pomoci. Aj keď tu vzniká určité riziko, že pomoc z fondov ES nebude schválená, alebo bude schválená v nižšej výške, ako bolo uvedené v žiadosti o potvrdení pomoci, potreba realizácie veľkých projektov v oblasti dopravnej infraštruktúry je nepochybne dôležitejšia a je v záujme Slovenskej republiky, aby sa realizácia veľkých projektov za účelom celkového oživenia ekonomiky urýchlila. Okrem toho, niektoré veľké projekty sa už začali realizovať a žiadosti o potvrdenie pomoci boli alebo budú v blízkej budúcnosti zaslané na schválenie EK. 

S cieľom plynulej a bezproblémovej realizácie veľkých projektov v oblasti dopravnej infraštruktúry je v záujme vlády Slovenskej republiky, aby prijatím tohto návrhu umožnila financovanie veľkých projektov už pred potvrdením pomoci zo strany EK. V prípade nepotvrdenia pomoci alebo potvrdenia pomoci v nižšej výške budú Prijímatelia zmluvne zaviazaní zodpovedajúcu časť finančného príspevku poskytnutého z fondov ES vrátiť.

Vládny návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.



II
Doložka zlučiteľnosti
návrhu právneho predpisu s právom Európskych spoločenstiev a právom Európskej únie

1. Predkladateľ právneho predpisu:  
vláda Slovenskej republiky

2. Názov návrhu právneho predpisu: návrh zákona, ktorým sa dopĺňa zákon č. 528/2008 Z. z. o pomoci poskytovanej z fondov Európskeho spoločenstva

3. Problematika právneho predpisu:
a. je upravená v práve Európskych spoločenstiev

    -  v primárnom práve
        Zmluva o založení Európskeho spoločenstva, najmä články 158-162 

   -  v sekundárnom práve najmä
1. Nariadenie Rady (ES) č. 1083/2006 z 5. júla 2006 ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999
1. Nariadenie Európskeho parlamentu a Rady (ES) č. 1080/2006 z 5. júla 2006 o Európskom fonde regionálneho rozvoja, ktorým sa zrušuje nariadenie (ES) č. 1783/1999
1. Nariadenie  Európskeho parlamentu a Rady (ES) č. 1081/2006 z 5. júla 2006 o Európskom sociálnom fonde, ktorým sa zrušuje nariadenie (ES) č. 1784/1999
1. Nariadenie Európskeho parlamentu a Rady (ES) č. 1084/2006 z 5. júla 2006, ktorým sa zriaďuje Kohézny fond a ktorým sa zrušuje nariadenie (ES) č. 1164/1994
1. Nariadenie Rady (ES) č. 1198/2006 z 27. júla 2006 o Európskom fonde pre rybné hospodárstvo 
1. Nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky v znení nariadenia Rady (ES) č. 320/2006 z 20. februára 2006
1. Nariadenie Komisie  (ES) č. 1828/2006 z  8. decembra 2006 , ktorým sa stanovujú vykonávacie pravidlá nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja.
1. Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)

b. nie je upravená v práve Európskej Únie

c. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4. Záväzky Slovenskej republiky vo vzťahu k Európskym spoločenstvám a Európskej únii:

Návrh zákona svojou problematikou:

a) nemá určené lehoty na prebratie smerníc alebo rámcových rozhodnutí podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo určené lehoty na implementáciu nariadenia alebo rozhodnutia z nich vyplývajúce,

b) nemá začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,

c) nepatrí medzi právne predpisy, v ktorých sú preberané smernice alebo rámcové rozhodnutia.
   
   
5.   Stupeň zlučiteľnosti návrhu právneho predpisu s právom Európskych spoločenstiev alebo  právom Európskej únie
Úplný

6.   Gestor a spolupracujúce rezorty:
Úrad vlády Slovenskej republiky, Ministerstvo výstavby a regionálneho rozvoja SR, Ministerstvo financií SR


III
Doložka
finančných, ekonomických a environmentálnych vplyvov a vplyvov na zamestnanosť a na podnikateľské prostredie

1. Vplyvy na verejné financie: 
Navrhovaná právna úprava nebude mať dopad na štátny rozpočet a na rozpočty obcí a rozpočty vyšších územných celkov.


2.  Vplyvy na obyvateľov, hospodárenie podnikateľskej sféry a iných právnických osôb:
Návrh zákona nebude mať vplyv na občanov Slovenskej republiky, nebude mať vplyv na hospodárenie podnikateľskej sféry a iných právnických osôb.


3.  Vplyvy na životné prostredie:
Predložený návrh zákona nebude mať vplyv na životné prostredie.


4.  Vplyvy na zamestnanosť:
Predložený návrh zákona bude mať pozitívny vplyv na zamestnanosť občanov Slovenskej republiky.


5.  Vplyvy na podnikateľské prostredie:
Predmetný návrh zákona bude mať mimoriadny pozitívny vplyv na podnikateľské prostredie. 

B. Osobitná časť 
K článku I
Za účelom zosúladiť platnú právnu úpravu s nariadením Rady (ES) č. 1083/2006 a s cieľom umožniť urýchlenie realizácie veľkých projektov je potrebné, aby zmluva, ktorá je podmienkou poskytnutia pomoci z fondov ES, mohla byť podpísaná so žiadateľom aj pred rozhodnutím Európskej komisie o potvrdení alebo nepotvrdení pomoci.

K článku II
Čl. 78 ods. 4 Nariadenia Rady (ES) č. 284/2009 zo 7. apríla 2009, ktorým sa mení a dopĺňa nariadenie (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, pokiaľ ide o určité ustanovenia týkajúce sa finančného riadenia nadobudol účinnosť dňa 9. apríla 2009 a prijatie novely zákona č. 528/2008 Z. z. je potrebné pre jeho aplikáciu s cieľom ďalšej bezproblémovej realizácie veľkých projektov dopravnej infraštruktúry.

Bratislava 27. mája 2009







Robert Fico 
predseda vlády Slovenskej republiky







Ľubomír Vážny 
minister dopravy, pôšt a telekomunikácií

